แวะไปธุระที่อุดรธานี อีกครั้ง มาลองแวะกินของหวานที่ Sweet Garden แต่คร่าวนี้เป็นสาขา 2 ร้านอยู่ในห้างเซ็นทรัล อุดร บริเวณชั้น1ติดบรรไดเลื่อน หาไม่ยากครับ
ร้านนี้ถือเป็นร้านขนมหวาน ที่รวมสารพัดเค้ก โทสต์ และขนมฮิตๆ ที่ในกรุงเทพมีอะไรกำลังฮิตอยู่ ร้านนี้ก็ไม่พลาด พัฒนาเค้กออกมาได้ใกล้เคียงกับร้านฮิตในกรุงเทพเลยทีเดียว สาขาแรกของสวีทการ์เด้น จะอยู่ที่ UD Town ส่วนที่เซ็นทรัลนี้เป็นสาขาที่ 2 จะขายขนมหวาน-กาแฟ-น้ำผลไม้ปั่น แต่จะไม่มีพวกอาหารคาว 

ขนาดของร้านไม่ใหญ่โตมากนัก มีโต๊ะอยู่ประมาณ 9-10 โต๊ะ เหมาะสำหรับมานั่งชิลล์ๆ จิบกาแฟ-กินเค้กเบาๆ ยามบ่าย ยามเย็น อะไรประมาณนี้

เมนูที่ได้ลองคร่าวนี้ คือ
- Crepe and Cold Greentea [125฿] เป็นเซ็ทมา3 อย่าง เครปเค้กชาเขียว+ไอติมชาเขียว+ซอสชาเขียวเอาไว้ราดเพิ่มเองได้อีก ตัวเครปเค้กนุ่มมาก ชิ้นขนาดกำลังดี ทางร้านจะราดซอสชาเขียวมาให้ก่อนแล้ว แต่ถ้าชอบหวานก็ราดเพิ่มเองได้อีก กินคู่กับไอติมชาเขียวอร่อยๆเข้ากันดี

- Choc Banana Toast [185฿] โทสต์ช็อกโกแล็ต เสิร์ฟพร้อมไอติมวนิลลาอีก 2 สคูปและกล้วยหอม(จอมซน)หั่นเรียงมาให้ในจาน และวิปครีมอีกก้อนใหญ่ๆ รสชาติดี ไม่หวานเลี่ยนเกินไป แต่ตัวโทสต์ยังหอมเนยไม่เยอะเท่าไร (แบบว่าเจ้าดังในกทม. เขาใส่เนยเยอะมาก จนลิ้นมันติดรสเนยไปแล้ว พอมากินที่นี้เลยทำให้รู้สึกว่าเนยมันน้อยไปนิด) แต่ก็ดีนะ แคลอรี่จะได้ไม่โอเวอร์เกิน 55

-Hot Chocolate Pot [185฿] เมนูนี้ฟินที่สุด ในจานประกอบด้วย 4 อย่างคือ ฮ้อตช็อกโกแลต อบใหม่ร้อนๆ ข้างในมีช็อกโกแลตคล้ายๆลาวาอยู่ ท็อปปิ้งด้วยอัลมอนด์สไลด์แบบจัดเต็ม ทานคู่กับไอติมวนิลลา +ผลไม้สด[สตรอเบอรี่-ส้มแมนดาริน-ลูกพีช] และอีกถ้วยเป็นพุดดิ้งชาไทยท็อปปิ้งด้วยวิปครีม ชอบเมนูนี้พราะว่า เวลาทานฮ้อตช็อกโกแลตร้อนๆแล้วก็หันไปตักไอติมมากินที หันไปตักผลไม้มากินที มันได้หลายอรรถรสดีตอนกิน

เครื่องดื่ม สั่งมา 2 อย่าง
- Cappuccino Frappe [75฿] แก้วนี้ของเราเอง หอม หวานกำลังดี ปั้นได้ละมุน
- Green tea Frappe [75฿] ชาเขียวปั่นของน้อง แก้วนี้ไม่ได้ชิม แต่น่าจะใช้ได้แหละ

ร้านมีขนมให้เลือกหลายอย่าง ทั้งในตู้เค้กโชร์หน้าร้านก็มีเค้กหลายหน้าให้เลือก ทั้งมูส บานอฟฟี่พาย บราวนี้ คุกกี้ และก็พวกโทสต์จัดจานสวยๆก็มีหลายแบบ พวกแพนเค้ก เครปแอนด์โคล ช็อกโกแลตลาวา พวกปังปิ้งก็ยังมีเลยนะ

แต่ถ้าอยากกินแบบบุฟเฟ่ต์เค้ก ต้องไปร้านสวีทการ์เด้น อีกสาขานึงที่ ยูดีทาวน์ สาขานั้นมีทั้งเค้กบุฟฟ่ต์และอาหารคาว ขายด้วยนะครับ